Modstanden i den danske regering og store dele af Folketinget mod en udvidelse af den russiske gasledning, der løber ud for Bornholms kyst, er baseret på mangelfulde og sågar løgnagtige oplysninger.

Det mener den russiske ambassadør i Danmark, Mikhail Valentinovich Vanin.

I et interview med Berlingske beskylder han blandt andre forsvarsminister Claus Hjort Frederiksen (V) for at lyve om en stor russisk militærøvelse i sidste måned.

Læs også : V efter rødt pres om russisk gasledning: EU må tage ansvar

- Den danske forsvarsminister har igen og igen fremlagt det som et faktum, at Rusland i strid med internationale aftaler ikke inviterede observatører fra andre lande med på øvelsen, siger ambassadøren til avisen.

- Men det er ikke sandt, og Danmark blev også inviteret. Øvelsen blev observeret af Danmarks militærattaché i Moskva, tilføjer han.

Ifølge ambassadøren er der flere eksempler på "fake news" (falske nyheder), som den danske regering spreder om Rusland.

Utroværdigt billede

De giver ifølge ham den danske befolkning et forkert billede af den gasledning, som det russiske energiselskab Gazprom sammen med flere europæiske selskaber planlægger i Østersøen.

- Det er et fuldstændigt utroværdigt billede, der males af danske politikere, der skal bruge mere og mere energi på at holde fast i fortællingen om, at Rusland er aggressiv og farlig, og at gassen er et russisk våben, siger Mikhail Vanin.

Læs også : EU-ledere: Kommission skal ikke forhandle følsom russisk gas

Han kalder i interviewet de danske myndigheder og dele af Folketinget for direkte "antirussiske".

Debatten om den omdiskuterede rørledning Nord Stream 2 er for alvor ved at spidse til herhjemme.

Rørledningen skal efter planen gå igennem dansk søterritorie ud for Bornholm. Derfor kræver den en dansk godkendelse.

Oppositionen har sagt lodret nej til rørledningen. Og regeringen er skeptisk på grund af manglende tillid til Rusland.